སྟོན་པ་ལ་སྐོར་བ་ནི་བྱས། ལྷ་ཕྱག་ནི་འཚལ། མེ་ཏོག་ནི་གཏོར། གུས་པ་ནི་འདུད་པས། སྟོན་པའི་ཞལ་ནས།
རྒྱལ་པོ་ལགས། ཁྱེད་ནི་ཤིན་ཏུ་རིངས་པར་འོངས་པ་ནི་ཇི་ཡིན། བདག་གི་ཡིད་ཀྱི་ཁྱེའུ་ཆུང་མ་མཆིས་པ་ལགས་
སམ། རྒྱལ་ཁམས་དང་མངའ་རིས་ནི་དགེ་བ་ལ་སྤྱོད་པར་ཡོད་དམ། ཞེས་གསུངས་པས་དེ་ལ་རྒྱལ་པོས་གསོལ་
པ། སྟོན་པ་ལགས། བདག་ནི་ཤིན་ཏུ་རིངས་པར་འོངས་པ་ནི། བདག་གིས་ཡིད་ཀྱི་ཁྱེའུ་ཆུང་སྤྱན་དྲངས་ནས་ཡུལ་
དུ་མཆིས་པས། བདག་གི་ཡབ་ཡུམ་དང་། བཙུན་མོ་དང་། སྲས་དང་། བློན་པོ་དང་འཁོར་པ་རྣམས་ཀྱང་ཤིན་ཏུ་
དགའ་སྟེ། སློབ་དཔོན་གྱི་ཞབས་ནས་བཏེག་སྟེ་བོན་ཉན་པས། སྐྱེས་བུ་དེ་ནི་ཐབས་ལ་མཁས་པ་ཐུགས་རྗེ་དང་ལྡན་
པས། བདག་གི་རྒྱལ་ཁམས་སུ་བོན་གྱི་འཁོར་ལོ་བསྐོར་བས། ཡུལ་དེའི་མི་ལ་སྦྱིན་པ་བཏང་བ་ཡང་བྱུང་ངོ་། ཚུལ་
ཁྲིམས་བསྲུང་བ་ཡང་བྱུང་ངོ་། བཟོད་པ་བསྒོམ་པ་ཡང་བྱུང་ངོ་། བརྩོན་འགྲུས་བརྩམ་པ་ཡང་བྱུང་ངོ་། བསམ་གཏན་
ལ་གནས་པ་ཡང་བྱུང་ངོ། ཤེས་རབ་བསྐྱེད་པ་ཡང་བྱུང་ངོ་། དེ་ལྟར་དུ་ཕ་རོལ་ཏུ་ཕྱིན་པ་དྲུག་ལ་མོས་ཤིང་སྤྱོད་པས།
སློབ་མ་ཡང་སྟོང་ཕྲག་ཙམ་དུ་བྱུང་ནས། གཡུང་དྲུང་གི་བསྟན་པ་ཤིན་ཏུ་གཉན་ཞིང་དར་བ་ལ། བདག་རེས་ཤིག་ཕྱི་
རོལ་གྱི་རྒྱལ་སར་འཆག་པ་དང་། མཐའ་མིའི་རྒྱལ་པོ་བསྡུམས་པ་ལ་སོང་བའི་ཤུལ་དུ། བདག་གི་བཙུན་མོ་འགུ་
ལིང་མ་ཏི་བྱ་བ་ཡོད་པས། སློབ་དཔོན་སྐུ་ལ་སྐུར་པ་ཆེན་པོ་བཏབ་ནས། སློབ་དཔོན་ནི་ཡུལ་དེར་བཞུགས་སུ་མ་
བཞེས་པར་ཡར་ནུབ་ཕྱོགས་སུ་གཤེགས་སོ།